open-index/open-wikipedia-markdown huggingface dataset:
איבר פרובניוס

בתורת המספרים האלגברית, **איבר פרובניוס** היא איבר מיוחד בחבורת גלואה של הרחבה של שדות מספרים, הנקבע על-פי אידיאל ראשוני בלתי מסועף. את קיומם של איברים מסוג זה הוכיח פרדיננד פרובניוס. משפט הצפיפות של צ'בוטרב מראה שכל איבר בחבורה עשוי להיות איבר פרובניוס, אם בוחרים את הראשוני המתאים.

## הגדרה
### רקע
איבר פרובניוס מוגדר עבור הרחבת גלואה K/F של שדות מספרים, בנוכחות אידיאל ראשוני p של חוג השלמים \ O_F של F. האידיאל p מתפרק למכפלה של אידיאלים ראשוניים בחוג השלמים \ O_K של K:
\ p = P_1^{e_1}\cdots P_g^{e_g}. מכיוון שזו הרחבת גלואה, כל גורמי הסיעוף \ e_i שווים זה לזה. ההנחה שהאידיאל אינו מסועף פירושה שגורמי הסיעוף שווים ל-1, כלומר \ p = P_1\cdots P_g.

שדה השאריות של F ביחס ל-p הוא חוג המנה \ \bar{F}=O_F/p. זהו שדה סופי, נאמר מסדר q. שדות השאריות ביחס לגורמים \ P_i של p הם \ \bar{K}_i=O_K/P_i: גם כאן, מכיוון שזו הרחבת גלואה, כולם איזומורפיים זה לזה. המימד \ f = [\bar{K}_i:\bar{F}] מקיים \ n = [K:F] = fg.

כל האוטומורפיזמים בחבורת גלואה \ G=\operatorname{Gal}(K/F) שומרים על חוג האיברים השלמים, כקבוצה. **חבורת ההרכבה** \ G(P_i) של הגורם \ P_i כוללת את האוטומורפיזמים בחבורת גלואה השומרים את P, כלומר, \ G(P_i) = \{\sigma \in G : \sigma(P_i) = P_i\} (כל החבורות \ G(P_i) צמודות זו לזו).

### הגדרה
האיברים בחבורה \ G(P_i) מתאימים לאלו בחבורת גלואה של הרחבת השדות הסופיים \ \bar{K}_i/\bar{F}, וזו האחרונה נוצרת על ידי אוטומורפיזם פרובניוס – פעולת ההעלאה בחזקת q. כך מוגדר **איבר פרובניוס** – האיבר היחיד של \ G(P_i) המקיים \ \sigma(x) - x^q \in P_i.

### יחידות
לכל אידיאל לא מסועף של K יש איבר פרובניוס יחיד, Fr_{(K/F,P_i)}, כפי שהוגדר לעיל. לכל אידיאל ראשוני לא מסועף p\subset O_F, כל איברי פורובניוס המתאימים לאידיאלים P_i\subset O_K המופיעים בפרוק של pO_K צמודים זה לזה. מכאן שניתן להגדיר מחלקת צמידות ב Gal(K/F) המתאימה לאידיאל p\subset O_F. מחלקת צמידות זאת נקראת מחלקת פרובניוס של \ (K/F,p).

## דוגמה
נתבונן בהרחבה של \ F = \mathbb{Q} על ידי השורשים a ו-b של \ a^2=1+ \sqrt{3}, b^2=1-\sqrt{3}, בהתאמה (המכפלה ab היא שורש של 2-). ההרחבה של \ K = \mathbb{Q}[a,b] מעל F היא הרחבת גלואה ממימד 8, עם חבורת גלואה דיהדרלית, עם איבר \ \sigma מסדר 4 המקיים \ \sigma(a)=b, \sigma(b)=-a, ואיבר \ \tau המקיים \ \tau(a) = a, \tau(b) = -b.

האידיאל הראשוני \ p=\langle 5 \rangle מתפרק למכפלה \ \langle 5 \rangle = P P' כאשר \ P = \langle 5,ab(a^2-1)-2 \rangle ו- \ P' = \langle 5,ab(a^2-1)+2\rangle. האוטומורפיזם \ \tau מחליף בין האידיאלים, ואילו \ \sigma שומר על שניהם. לכן חבורת ההרכבה של שני האידיאלים היא אותה חבורה - זו הנוצרת על ידי \ \sigma. שדה השאריות \ \bar{F} מסדר 5, וההרחבה \ \bar{K}/\bar{F} היא ממימד 4. אפשר לחשב שאיבר פרובניוס ביחס ל-P הוא \ \sigma, ואיבר פרובניוס ביחס ל-'P הוא \ \sigma^{-1}.

קטגוריה:תורת המספרים האלגברית
דיאן קרוגר

**דיאן קרוגר** (בגרמנית: **Diane Kruger**; נולדה ב-15 ביולי 1976) היא שחקנית קולנוע ודוגמנית עבר גרמנייה. התפרסמה בזכות תפקידיה בסרטים "טרויה", "אוצר לאומי" ו"ממזרים חסרי כבוד", זוכת פרס השחקנית הטובה ביותר בפסטיבל קאן על משחקה בסרט "משום מקום". 

## ביוגרפיה
נולדה בשם **דיאנֶה היידקריגר** (**Diane Heidkrüger**) בכפר אלגרמיסן (Algermissen) בסקסוניה התחתונה שבגרמניה המערבית למשפחה מרקע נוצרי. הוריה הם מריה תרסה והאנס הינריך היידקריגר. בילדותה רצתה קרוגר להיות בלרינה ואף נבחנה לבית הספר המלכותי לבלט בלונדון, אך פציעה בברכה אילצה אותה לפרוש מתחום המחול. היא למדה עוד סוף כיתה י' בגימנסיה בעיר הילדסהיים. בנעוריה יצאה מספר פעמים לחו"ל על מנת לשפר את כישוריה באנגלית.

בגיל 16 נסעה קרוגר לפריז כדי להשתלב בתחום הדוגמנות; היא פיתחה קריירת דוגמנות מצליחה, שבמסגרתה הופיעה בתצוגות האופנה הנחשבות ביותר בצרפת וזכתה בחוזי פרסום עם חברות האופנה המובילות.

## קריירה
קרוגר החלה את קריירת המשחק שלה בבית ספר הצרפתי לדרמה "קורס פלורנט"; לאחר שהשתתפה בכמה סרטים צרפתיים החליטה קרוגר לקצר את שם משפחתה כדי להקל על הפרסום שלה באמצעות שם קליט יותר. הופעתה הראשונה מחוץ לאירופה הייתה בדרמת המותחן "בשירות המאפיה" לצידו של דניס הופר.

בשנת 2003 קרוגר זכתה בפרס השחקנית המבטיחה בפסטיבל הקולנוע בקאן.

הופעתה החשובה הראשונה של קרוגר כשחקנית הוליוודית הייתה באפוס ההיסטורי "טרויה" משנת 2004; בסרט קרוגר גילמה את דמותה של הלנה, אשת מנלאוס, שחטיפתה על ידי פריז הובילה לפרוץ מלחמת טרויה; באותה שנה קרוגר גם כיכבה בתפקיד הראשי במותחן ההרפתקאות שובר הקופות "אוצר לאומי"; בסרט זו היא גילמה את דמותה של אביגייל צ'ייס, אחראית הארכיון הממשלתי שעוזרת לחבורה לחפש את האוצר; לאחר מכן, קרוגר הופיעה בדרמה הרומנטית "שלוש בפארק", בסרט המלחמה הצרפתי "חג שמח" ובסרט ההמשך ל"אוצר לאומי" - "אוצר לאומי: ספר הסודות".

בשנת 2009 קרוגר גילמה את דמותה של סוכנת כפולה גרמנייה בשם בריג'ט פון האמרסמארק בדרמת המלחמה "ממזרים חסרי כבוד".

בשנת 2015 שיחקה בסרט המתח "מרילנד".

בשנת 2016 שיחקה בדרמת הפשע "המסתנן" לצידם של בריאן קראנסטון, ג'ולייט אוברי, בנג'מין בראט, וג'ייסון אייזקס.

בשנת 2017 זכתה בפרס השחקנית הטובה ביותר בפסטיבל קאן, על תפקידה בסרט הגרמני "משום מקום" של הבמאי פאטי אקין. שם שיחקה אישה גרמניה הרודפת אחר צדק ונלחמת בשכול לאחר שבעלה הטורקי ובנה נרצחים כתוצאה מפיצוץ מטען חבלה.

ב-2024 שיחקה בסרטו של שבי גביזון "געגוע".

ב-2025 שיחקה בסרט "ילדות גרמנית".

## חיים אישיים
קרוגר הייתה בזוגיות עם השחקן הצרפתי גיום קאנה משנת 1999 והשניים נישאו ב-1 בספטמבר 2001; הזוג אף שיחק זה לצד זה במספר סרטים, אולם לבסוף הזוג התגרש ב-2006. בין השנים 2006 עד 2016 הייתה בזוגיות עם השחקן האמריקאי ג'ושוע ג'קסון. באותה שנה החלה לצאת עם השחקן נורמן רידוס ובנובמבר 2018 נולדה לזוג בת.

בשנת 2013 קיבלה אזרחות אמריקאית בנוסף לאזרחות הגרמנית מלידה.

## פילמוגרפיה

### טלוויזיה

## קישורים חיצוניים

* דיאן קרוגר באתר אופנה
* 
* 

קטגוריה:שחקניות קולנוע וטלוויזיה גרמניות
קטגוריה:דוגמניות גרמניות
קטגוריה:משתתפות בתחרות מראה השנה של עלית 1992
קטגוריה:גרמניות שנולדו ב-1976
קטגוריה:גרמנים שנולדו ב-1976
עיבוד תנועות מקוון

**עיבוד תנועות מקוון** (באנגלית: **Online Transaction Processing** או בקיצור **OLTP**) הוא עיבוד תנועות המתבצע על ידי משתמשים העובדים בעבודה אינטראקטיבית מול המערכת. למשל: פקידי בנק ולקוחות בנק המבצעים פעולות בחשבונות באמצעות האינטרנט או עובדי חברת תעופה או סוכני נסיעות המבצעים הזמנת כרטיסי טיסה. יחידת העבודה הבסיסית בעיבוד מסוג זה נקראת טרנזקציה.

עיבוד תנועות מקוון מאופיין במספר רב של משתמשים העובדים במקביל ובניגוד לעיבוד באצווה מספר המשתמשים בזמן נתון וסוג העבודה אינם צפויים מראש.

## מאפיינים
* בגלל העבודה האינטראקטיבית של משתמשים מול מערכות מסוג זה נדרשת שמירה על זמני תגובה קצרים ויציבים, בשונה מעיבוד באצווה בו מנסים להשיג תפוקה מקסימלית מהמחשבים.
* על מנת להבטיח שלמות נתונים בסיום תקין של טרנזקציה מתבצעת פעולה של Commit, כלומר: אישור כתיבת כל המידע הקשור בה. במקרה של סיום לא תקין מבוטלים כל הנתונים הקשורים בטרנזקציה באמצעות פעולת Rollback.
* מסיבות טכניות קיים קושי בביצוע סדרתי רציף של עבודת משתמש בסביבה מרובת משתמשים במקביל, לפיכך במקרה של הפסקת עבודת משתמש נדרשת שמירת מצב עבודתו, לפרק הזמן הקצר עד להמשך עבודתו. כאשר מתחדשת העבודה משוחזר מצב עבודתו. קיימות שתי תפיסות לשמירת המצב: stateful בה מוצר התשתית לניהול העבודה המקוונת מבצע את שמירת המצב ו-stateless בה האחריות היא על המערכת הישומית. השיטה השנייה מאפשרת מדרגיות (Scalability) גדולה יותר ואופיינית לעבודה בהיקפים גדולים באינטרנט.

## מוצרים
מוצרי התשתית מספקים מגוון רחב של שירותים לתמיכה בניהול עיבוד תנועות מקוון, כגון: רישום ביומן (Log), דווח מצב, אופטימיזציית ביצועים, טיפול בתקלות. ניתן להתייחס אליהם כמעין מערכת הפעלה העובדת תחת מערכת ההפעלה של שרתים.

קיימים שני סוגים של מוצרי תשתית התומכים בעיבוד תנועות מקוון:
* מוניטורי טרנזקציות מסורתיים שהנפוצים ביותר הם: CICS ו-IMS/DC של חברת י.ב.מ במערכת ההפעלה z/OS ובמערכת ההפעלה VSE ו-Tuxedo של חברת Oracle תחת מערכות ההפעלה Windows, UNIX ולינוקס. מוצר נוסף MTS של חברת מיקרוסופט, חדל להתקיים כמוצר עצמאי והפך לרכיב בתוך מערכת ההפעלה Windows.
* שרתי יישומים או באנגלית Application Servers מודרניים שנבנו מראש גם לעבודה בסביבה מבוזרת ובסביבת אינטרנט.
שרתי היישומים מסוג זה הנפוצים ביותר עובדים בסביבת JEE או בסביבת Net.. בסביבת JEE הנפוצים ביותר הם WebSphere Application Server של י.ב.מ ו WebLogic של חברת Oracle.

## ראו גם
* מערכת עיבוד תנועות
* עיבוד באצווה
* עיבוד תנועות

קטגוריה:מחשוב
נורדיסק פמילייבוק

ממוזער|136px|מהדורת הינשוף
**נורדיסק פמילייבּוּק** (**Nordisk familjebok**, "ספר המשפחה הנורדי") הייתה אנציקלופדיה שוודית שיצאה לאור בין השנים 1876 ו-1957.

מהדורתה הראשונה פורסמה בעשרים כרכים בין 1876 ו-1899. השנייה פורסמה בין השנים 1904 ו-1926 בשלושים ושמונה כרכים והייתה האנציקלופדיה המקיפה ביותר שפורסמה בשפה השוודית. היא ידועה בשוודיה בשם "מהדורת הינשוף" (Uggleupplagan), בשל הינשוף שהופיע על כריכתה. שתי מהדורות נוספות של האנציקלופדיה פורסמו עד שנת 1957. זכויות היוצרים לשתי הגרסאות הראשונות פקעו ונמצאות עתה ברשות הציבור.

בשנות התשעים החלה אוניברסיטת לינשפין בשוודיה בפרויקט רונברג שכוונתו לספק העתקים דיגיטליים של ספרים נורדיים. בשנת 2001 הוצעה מהדורה סרוקה מלאה של כל 45,000 עמודי האנציקלופדיה, והם נגישים מעמוד הבית של הפרויקט.

## קישורים חיצוניים

* 
* הקדמה למהדורה הדיגיטלית מאת לארס ארונסון, 2003

קטגוריה:אנציקלופדיות
קטגוריה:שוודיה: מדע וטכנולוגיה
פסקוב

**פְּסְקוֹב** () היא עיר בירת מחוז פסקוב שברוסיה. העיר שוכנת בחלקו הצפוני של מרכז החלק האירופאי של המדינה, על הנהר וליקיה הנשפך לאגם פסקוב. פסקוב היא אחת הערים העתיקות ברוסיה, ויש בה כנסיות שעומדות על תילן החל מהמאה ה-11. מקבץ של הכנסיות האלו הוכרז ב-2019 כאתר מורשת עולמית של אונסק"ו.

## היסטוריה
העיר מוזכרת לראשונה ב-903. שמה בא ממקור פינו-אסטוני, או ממקור בלטי. מהעיר פסקוב הגיעה אולגה, אשתו של איגור, הנסיך הראשון של נסיכות קייב. מאותה תקופה החלה פסקוב להתפתח כעיר.

מהמאה ה-10 עד המאה ה-12 הייתה פסקוב חלק מנסיכות קייב. במאה ה-12 צורפה לרפובליקת נובגורוד תוך שמירה על זכויות מיוחדות. ב-1348 אנשי פסקוב החליטו על ממשל עצמי והקימו את רפובליקת פסקוב, שהתקיימה עד 1510, אז צורפה למוסקבה. בין 1581–1582 הושמה העיר במצור על ידי סטפאן באטורי מלך פולין, היא עמדה במצור בכבוד במלחמת ליבוניה.

לאחר 1777 הפכה פסקוב לבירת נמסטניצ'סטבו (נציבות) פסקוב. בפסקוב ויתר הצאר ניקולאי השני על כיסאו לטובת הממשלה הרפובליקנית ב-2 במרץ 1917.

בין 1941 ל-1944 הייתה העיר תחת כיבוש גרמני שהשמיד 94% מהעיר, כולל העיר העתיקה.

## ספורט
### מתקנים
*"מתקן הספורט פסקוב 747" הוא אצטדיון הכדורגל המרכזי בעיר המכיל 3,050 מושבים.

### מועדוני ספורט
*משינוסטרויטל פסקוב, מועדון כדורגל
*פסקוב 2000, נוסד בשנת 1970 ומתמודד בעיקר במסגרות חובבניות.
*פסקוב 747, נוסד בשנת 2006 והתמודד בליגת הכדורגל המקצוענית.
*פסקוב, נוסד ב-7 בפברואר 2020 על ידי עיריית פסקוב להשתתפות בליגת הכדורגל המקצוענית מעונת 2020/2021, במקומה של פסקוב 747 שתפורק.

## הקהילה היהודית

עד מלחמת העולם השנייה התגוררו בפסקוב כ-1,100 יהודים, כשני אחוזים מאוכלוסייתה. פסקוב נפלה בידי הגרמנים ב-9 ביולי 1941. ככל הנראה הצליחו כמחצית תושביה היהודים להימלט ממנה, כאשר רובם נמלטו מזרחה לכיוון רוסיה. היהודים שנותרו בעיר, כ-500 בני אדם, חויבו לשאת טלאי צהוב בצורת מגן דוד.
באוגוסט 1941 הוקם גטו בסמוך לעיר פסקוב, גטו אוסווייטי, בו רוכזו יהודי העיר שנותרו, וכן מעל 1000 יהודים תושבי המחוז. הגטו חוסל בינואר-פברואר 1942, כשהוצאו ממנו תושביו ונורו למוות בסמוך לעיר.

## ערים תאומות
לפסקוב ארבע עשרה ערים תאומות:
* 
* 
* 
* 
* 
* 
* 
* 
* 
* 
* 
* 
* 
* 

## קישורים חיצוניים

* 
* 
* 
* 
* 
* 

## הערות שוליים

*
קטגוריה:מחוז פסקוב: ערים
קטגוריה:יישובים שהוקמו במאה ה-10
אולימפיאדת לילהאמר (1994)

**[[אולימפיאדת החורף]] ה-17** נערכה מ-12 בפברואר עד 27 בפברואר 1994 בעיר לילהאמר שבנורווגיה. האולימפיאדה התקיימה שנתיים בלבד לאחר אולימפיאדת החורף הקודמת שנערכה באלברוויל. זאת מאחר שב-1986 החליט הוועד האולימפי הבינלאומי לשנות את מועד משחקי החורף כך שלא יתקיימו באותה שנה עם משחקי הקיץ. העיר לילהאמר נבחרה בהגרלה שנערכה בפתיחת אולימפיאדת סיאול (1988). באולימפיאדה השתתפו ספורטאים מ-67 מדינות.

ישראל השתתפה לראשונה בתולדותיה במשחקי החורף האולימפיים, כששלחה לאולימפיאדה זו נציג בודד - המחליק האמנותי על קרח מיכאל שמרקין.

## אירועים מיוחדים
* ליובוב יגורובה () זכתה ב-4 מדליות, מהן 3 מדליות זהב ו-1 כסף בסקי למרחקים.
* ביורן דאהלי () זכה ב-4 מדליות, מהן 2 מדליות זהב ו-2 כסף בסקי למרחקים.
* בוני בלייר () זכתה ב-2 מדליות זהב בהחלקה מהירה ובכך הגנה על תואריה.
* מירים בדארד () זכתה ב-2 מדליות זהב בביאתלון

## מדליות

## ראו גם
* המשחקים הפאראלימפיים לילהאמר (1994)
* הכפר האולימפי באולימפיאדת לילהאמר

## קישורים חיצוניים

* 
* 

* אתר הוועד האולימפי
* תוצאות רשמיות 

1994
קטגוריה:1994 בספורט
לילהאמר (1994)
קטגוריה:לילהאמר: ספורט
*
קטגוריה:1994 בנורווגיה
וסטרה ייטלנד

מחוז **וֵסְטְרָה יֶיטַאלַנְד** (בשוודית: **Västra Götalands län**; מילולית= יטאלנד המערבית) הוא החמישי בגודל שטחו מבין מחוזותיה המנהליים של שוודיה, ושני בגודל אוכלוסייתו רק למחוז סטוקהולם.

המחוז משתרע במערב שוודיה בארץ יטאלנד, וכולל 49 רשויות מוניציפליות ("קומין") ובהן יחד למעלה ממיליון וחצי תושבים – כ-17 אחוזים מאוכלוסיית שוודיה ב-2008. עיר-המושב (*Residensstad*) של המחוז היא גטבורג, שהיא גם הרשות המאוכלסת ביותר בו והעיר השנייה בגודלה בשוודיה.

גבולותיו של המחוז, עם כיוון השעון: נורווגיה, מחוז ורמלנד, שחולק עם יטאלנד המערבית את האגם ונרן; מחוז ארברו, מחוז אסטריֶטלנד, מחוז ינשפין שחולק עם יטאלנד המערבית את האגם וטרן, מחוז הלנד, והים הצפוני.

המחוז הצעיר, שנוצר בסך הכל ב-1998 לאחר חלוקה מתוקנת של מועצותיו עם המחוז השכן, שואב את מרבית עושרו וייחודו התיירותי ממיקומו על שפת שני האגמים הגדולים של המדינה כמו גם על חוף האוקיינוס, ומהתעשייה שמרכזה בנמל גטבורג וסביבתו.

גשר סווינסונד מהווה קשר חשוב בין דרום שוודיה לבין דרום נורווגיה.

## קישורים חיצוניים

* 

קטגוריה:ערכים שבהם תבנית אתר רשמי אינה מתאימה להוספה אוטומטית
וסטרַה יֶיטלנד
סבואה

**סבואה** (בצרפתית Savoie; באיטלקית Savoia – סבויה; באנגלית Savoy – סבוי) הוא שמו של אזור וחבל ארץ ריבוני היסטורי במערב אירופה, כיום אזור במזרח צרפת הגובל בצפון–מערב איטליה ובדרום-מערב שווייץ. להלן יוצגו ערכים הנקראים בעברית סבואה. לערכים הנקראים סָבוֹי או סָאבוֹי (מהתעתיק באנגלית) ראו  (פירושונים). לערכים הנקראים סבויה (מאיטלקית) ראו .
אולימפיאדת נאגנו (1998)

**[[אולימפיאדת החורף]] ה-18** נערכה מ-7 בפברואר עד 22 בפברואר 1998 בעיר נאגנו שביפן. באולימפיאדה השתתפו ספורטאים מ-72 מדינות.

## אירועים מיוחדים
* ביורן דאהלי () זכה ב-4 מדליות, מהן 3 מדליות זהב ו-1 כסף בסקי למרחקים.

* אחד המאפיינים המרכזיים של משחקי נאגנו היה העניין יוצא-הדופן שריכז סביבו טורניר ההוקי קרח, כאשר בפעם הראשונה שבתה ליגת ה-NHL בתקופת האולימפיאדה ואיפשרה לכוכביה, ובראשם וויין גרצקי, להשתתף במשחקים. בטורניר עצמו זכתה צ'כיה במדליית הזהב אחרי ניצחון 1:0 במשחק הגמר מול רוסיה. כמו כן נערך בפעם הראשונה טורניר אולימפי בהוקי קרח לנשים, ונבחרת ארצות הברית זכתה במדליית הזהב אחרי ניצחון בגמר על קנדה.

## מדליות

## ראו גם
* המשחקים הפאראלימפיים נאגנו (1998)
* יהודים באולימפיאדת נאגנו

## קישורים חיצוניים

* 
* אתר הוועד האולימפי
* 

1998
קטגוריה:1998 בספורט
נאגנו
*
קטגוריה:נאגנו: ספורט
קטגוריה:1998 ביפן
פאפא וסטריי

**פאפא וסטריי** (באנגלית: **Papa Westray**) המכונה גם **פאפאיי** (באנגלית: **Papay**) הוא אי בצפון איי אורקני בצפונה של סקוטלנד בממלכה המאוחדת.

## גאוגרפיה
באי מתגוררים כ-90 תושבים (2011).

שטחו של האי כ-9 קמ"ר. הנקודה הגבוהה באי היא גבעת נורת' (North Hill), שגובהה 49 מטרים והיא ממוקמת בצפון האי. הגיבעה, המשמשת אתר קינון לציפורי ים רבות (ובהם שחפית הקוטב, וחמסן טפיל) מהווה שמורת טבע.

ממצאים ארכאולוגיים באי מלמדים כי האי היה מיושב החל מהתקופה הנאוליתית. חוות נפ או'האואר שנשתמרה עד ימינו, היא החווה העתיקה ביותר שנשתמרה בצפון אירופה, וככל הנראה נבנתה כ-5,500 שנה לפני זמננו. על פי המסורת המקומית המלך הפיקטי נכטאן הגיע אל האי וניסה לפתות את אחת מנשות האי, אולם זו העדיפה לעקור את עיניה מאשר לבוא עמו. קפלה שהוקמה באי לזכרה שימשה אתר עלייה לרגל לאנשים החולים במחלות עיניים. הכנסייה הקדומה באי שנשתמרה עד ימינו היא כנסייה מהמאה ה-12 המוקדשת לבוניפציוס הקדוש. הכנסייה עומדת על אתר מהמאה התשיעית - ככל הנראה מגורי הבישוף המקומי.

קו מעבורת המתופעל על ידי מעבורות אורקני מקשר בין פאפא וסטריי לפיירוול וראפנס שבווסטריי ולקירקוול שבמיינלנד. שדה התעופה של האי - שדה התעופה פאפא וסטריי מקיים קווי טיסות סדירות לקריקוול ולוסטריי בטיסה הסדירה הקצרה בעולם.

## גלריה

Westray from Papay.jpg|האי וסטריי פאפא וסטריי
Knapp of Howar 2.jpg|המבנה המרכזי של נפ או'האואר מהתקופה הנאוליתית


## קישורים חיצוניים

* 

## הערות שוליים

קטגוריה:אורקני: איים
דגל אקסטרמדורה

**דגל אקסטרמדורה** (ספרדית: **Bandera de Extremadura**) הוא דגלה של הקהילה הספרדית אקסטרמדורה. עיצובו של הדגל הוא עיצוב טריקולור אופקי של ירוק, לבן ושחור מוטען בסמל הקהילה בשליש הדגל לכיוונו של התורן.

לצבעי הדגל אין פירוש רשמי אולם נהוג כי הצבע הירוק נלקח מן הצבעים של מסדר אלקנטרה ההיסטורי אשר מקום מושבו היה באזור עד למאה ה-19; הצבע הלבן מסמל את אלפונסו התשיעי, מלך לאון אשר כבש את האזור מידי המורים; והצבע השחור מסמל את הטאיפה של בדחוס אשר שכנה באזור דרום ספרד ופורטוגל במאה ה-11.

## קישורים חיצוניים

* 

אקסטרמדורה
אקסטרמדורה
קטגוריה:אקסטרמדורה
דגל אראגון

**דגל אראגון** הוא דגלה של הקהילה האוטונומית הספרדית אראגון. עיצובו של הדגל הוא דגל צהוב עליו ארבעה פסים אדומים אופקיים, כדגלה של קטלוניה, מוטען בסמל הקהילה. העיצוב נשען על סמלם ההרלדי המסורתי של מלכי אראגון, המוטות של אראגון, עיצוב לו שותפים דגלי שלוש קהילות אוטונומיות נוספות.

הדגל מתוקנן תחת סעיף 3 לחוק האוטונומיה אשר קובע כי דגלה המסורתי של הממלכה הוא דגלה של הקהילה. הדגל הוכר חוקית ב-16 באפריל 1984.

## קישורים חיצוניים

* 

אראגון
קטגוריה:אראגון
אראגון
אידיי

[שמאל|ממוזער|250px|מבט על האי אידיי מכיוון [פאריי.]]
**אידיי** (באנגלית: **Eday**) הוא אי בצפון איי אורקני שבצפון סקוטלנד בממלכה המאוחדת. האי אידיי ממוקם כ-24 ק"מ צפונית לאי מיינלנד (האי המרכזי, והגדול באיי אורקני). 
## גאוגרפיה
שטחו של האי כ-27 קמ"ר ומתגוררים בו כ-130 תושבים. מרבית שטח האי הוא אדמת ביצה המכוסה צמחי אברש. באי מחצבות כבול ואבני גיר. באי שטחי קינון רבים לעופות ים.

ממצאים ארכאולוגיים באי, ובהם אבן סטר (אבן ניצבת) ושרידי חדרים (ובהם החדרים וינקוי, בריסייד והנטרסקווי) מהתקופה הנאוליתית מלמדים כי האי היה מיושב כבר בתקופה זו. 

האי מקושר לאי מיינלנד בקוי מעבורת המופעלים על ידי מעבורות אורקני. הקו מקשר בין העיר באראלנד שבאי לקירקוול שבמיינלנד. חברת לוגנאייר מפעילה קו תעופה בין שדה התעופה קירקוול שבמיינלנד לשדה התעופה אידיי.

המרכז האירופאי לאנרגיה ימית (European Marine Energy Centre) שמרכזו בסטרומנס שבמיינלנד מפעיל באי אתר ניסויים לבדיקת יכולת הפקת אנרגיה מהגאות והשפל. שותפות אידיי (Eday Partnership) היא קרן מקומית אשר הוקמה לצורך קידום כלכלת האי. השותפות הקימה את המרכז למורשת אידיי (Eday Heritage Centre) אשר נפתח ביולי 2008, והשקיעה בפרויקטים שונים ברחבי האי סכום של 380,000 ליש"ט בין השנים 2005–2007.

## קישורים חיצוניים

* תיאור האי
* אתר המרכז האירופי לאנרגיה ימית

קטגוריה:אורקני: איים
גידו וסטרוולה

**גידוֹ וֶסטֶרוֶולֶה** (; 27 בדצמבר 1961 – 18 במרץ 2016) היה פוליטיקאי גרמני. כיהן בשנים 2009–2013 כשר החוץ בממשלתה השנייה של אנגלה מרקל. בשנים 2009–2011 כיהן גם כסגן קנצלרית גרמניה. בשנים 2001–2011 היה יושב ראש המפלגה הדמוקרטית החופשית בגרמניה. היה להומוסקסואל הגלוי הראשון שכיהן בתפקידים בכירים אלה.

## חייו
וסטרוולה נולד בבאד הונף שבמדינת נורדריין-וסטפאליה. הוא למד עד שנת 1991 משפטים באוניברסיטת בון, וב-1994 השלים דוקטורט במשפטים באוניברסיטה הפתוחה של האגן עם עבודה על "חוקי המפלגות והארגונים הפוליטיים של בני נוער".

הצטרף למפלגה הדמוקרטית החופשית (FDP) ב-1980, ונמנה עם מקימי המשמרת הצעירה של המפלגה, 'הליברלים הצעירים'. הוא חבר המועצה המרכזית של המפלגה מאז 1988, וב-1994 מונה למזכ"ל המפלגה. וסטרוולה נבחר לבונדסטאג (הפרלמנט הגרמני) ב-1996 וירש את וולפגאנג גרהרט בראשות המפלגה בשנת 2002. במסגרת זו כיהן בתפקיד יו"ר האופוזיציה בבונדסטאג. כחודש אחרי הצלחתה של המפלגה בבחירות 2009 (14.9%), הקימה הקנצלרית אנגלה מרקל קואליציה עם ה-FDP; במסגרת ההסכם הקואליציוני מונה גידו וסטרוולה לשר החוץ של גרמניה ולסגן הקנצלרית.

בחודש מאי 2001 נבחר כמנהיג מפלגתה- FDP, משרה שהחזיק בה עד אפריל 2011, אז הודיע שהוא מעדיף להתרכז בתפקידו כשר החוץ.
כיהן כשר החוץ הגרמני בממשלתה השנייה של אנגלה מרקל (28 באוקטובר 2009 – 17 בדצמבר 2013). במהלך הקדנציה פרש מתפקידו כיו"ר המפלגה הליברלית עקב הפסדים משמעותיים של מפלגתו בבחירות המקומיות בגרמניה ולאור רצונו להתמקד בתפקידו כשר החוץ. בשל הנסיבות, פרש גם מתפקידו כסגן קנצלרית גרמניה, והעביר זאת למחליפו, פיליפ רסלר, עד לאחרונה שר הבריאות וכיום שר הכלכלה.

ב-1 בפברואר 2012 במוזיאון יד ושם בירושלים חתמו בשם ממשלת גרמניה, גידו וסטרוולה ובשם ממשלת ישראל שר החינוך גדעון סער, על סיוע כספי למוסד ההנצחה בסך מיליון יורו בשנה (כ-5 מיליון שקל) לתקופה של עשר שנים.

ב-20 ביוני 2014 דווח כי ווסטוולה לקה בלוקמיה חריפה וב-18 במרץ 2016 נפטר מהמחלה בבית חולים בקלן.
הובא לקבורה בבית הקברות "מלאטן" של העיר קלן, אחרי טקסים דתיים קתוליים ואוונגליים.

## חיים אישיים
וסטרוולה הוא הומוסקסואל מוצהר. הוא יצא מהארון ב-20 ביולי 2004, במסיבת יום הולדתה ה-50 של אנגלה מרקל, אליה הופיע עם בן זוגו (החל משנת 1988) מיכאל מרונץ. ב-17 בספטמבר 2010 נישא לבן זוגו בבון. מרונץ ניהל את מרוצי הסוסים באאכן ואירועי ספורט אחרים.

## קישורים חיצוניים

* 

* 
* 

## הערות שוליים

קטגוריה:בוגרי אוניברסיטת בון
קטגוריה:שרי החוץ של גרמניה
קטגוריה:שרי הבריאות של גרמניה
קטגוריה:פוליטיקאים להט"בים גרמנים
קטגוריה:פוליטיקאים הומוסקסואלים
קטגוריה:מתחרי האח הגדול (גרמניה)
קטגוריה:חברי הבונדסטאג
קטגוריה:נפטרים מסרטן
קטגוריה:גרמנים שנולדו ב-1961
קטגוריה:גרמנים שנפטרו ב-2016
ג'ורג' קאופמן

**ג'ורג' סיימון קאופמן** (**George Simon Kaufman**; 16 בנובמבר 1889 – 2 ביוני 1961) היה מחזאי, סופר, במאי תיאטרון, סאטיריקן ומבקר תיאטרון יהודי אמריקאי.

## תולדות חייו
### שנים ראשונות
קאופמן נולד בפיטסבורג, פנסילבניה ולאחר שסיים תיכון החל ללמוד משפטים, אולם נטש את התחום עד מהרה. הוא החל לעבוד כעיתונאי וכמבקר תיאטרון והיה לעורך מדור הדרמה של הניו יורק טיימס (משרה בה החזיק כעשרים שנה, עד 1930).

### ברודוויי
בשנת 1918 כתב את מחזהו הראשון לברודוויי *Someone in the House* ("מישהו בבית"). המחזה עלה בעיצומה של מגפת השפעת הספרדית, שעה שהציבור הוזהר מלהתקהל ולא הגיע אל התיאטרון. קאופמן התלוצץ שיש לפרסם הזמנות להצגה עם הכיתוב: "הימנע מקהל גדול - בוא ל'מישהו בבית'". אולם התחלה גרועה זו לא סימנה את המשך הדרך. בכל העונות בברודוויי מ-1921 ועד 1958 הוצג לפחות מחזה אחד מאת קאופמן. בדרך כלל לא כתב לבדו אלא שיתף פעולה עם כותבים אחרים, בהם מוריס ריסקינד, עדנה פרבר, מוס הארט ועוד. שיתוף הפעולה הפורה ביותר שלו היה עם מוס הארט עמו כתב את *Once in a Lifetime* ("פעם בחיים"), *You Can't Take It With You* ("הן לא תקחהו עמך") מ-1937, עבורו זכה בפרס פוליצר והקומדיה החברתית החריפה *The Man Who Came to Dinner* ("האיש שבא לסעוד").

קאופמן גם כתב עבור מחזות זמר. המחזמר *The Cocoanuts* ("עצי הקוקוס") שכתב עם אירווינג ברלין איפשר לאחים מרקס לעבור משורשיהם במופעי וודוויל לתיאטרון הממוסד, במיוחד הצטיין קאופמן בכתיבה שקלעה ליכולותיו ההומוריסטיות של גרושו מרקס. יחד עם מוריס ריסקינד ואיירה גרשווין כתב קאופמן שלוש הפקות סאטיריות חריפות למוזיקה של ג'ורג' גרשווין, *Strike Up the Band*, ו-* Let 'Em Eat Cake * אשר נתקלו בקשיי הפקה לא צלחו ו-"בשבילך אני שר" (*Of Thee I Sing*), שזכתה בהצלחה קופתית וביקורתית מרשימה ואף זיכתה את כותביה בפרס פוליצר הראשון שניתן עבור מחזמר, ב-1932.

### הוליווד
רבים ממחזותיו של קאופמן עובדו לקולנוע. בהם המחזות "הן לא תקחהו עמך" שזכה בפרס אוסקר לסרט הטוב ביותר לשנת 1938, ו"האיש שבא לסעוד". קאופמן גם כתב לסרטים במיוחד, למשל לסרט לילה באופרה של האחים מרקס. הוא גם ביים סרטים והצגות בהן על עכברים ואנשים מאת ג'ון סטיינבק וכותרת ראשית ההצגה ברנשים וחתיכות עליה זכה בפרס טוני לבימוי ב-1951 ו-גרבי המשי (1957) .

## ברידג'
קאופמן היה שחקן ברידג' מוכשר. גם אשתו הראשונה ביאטריס  הייתה שחקנית ברידג'. העיתון הניו יורקר פרסם כתבות הומוריסטיות שלו על ברידג'..

## חיים אישיים
ב-1917 נשא לאישה את ביאטריס בקרוב (Beatrice Bakrow) והיה נשוי לה עד מותה ב-1945. במהלך תקופה זו נחשף קשר רומנטי בינו ובין השחקנית מרי אסטור שהתפתח לסקנדל רכילותי ב-1936.

ב-1949 נשא לאישה את השחקנית לואיין מקגראת'  ממנה התגרש ב-1957.

נכדתו הייתה השחקנית ביאטריס קולן .

## לקריאה נוספת

* George Kaufman, **Kaufman and Co.: Broadway Comedies**, Library of America, 2004 
* Howard Teichmann, **George S. Kaufman an Intimate Portrait**, Atheneum, 1972 
* Moss Hart, **Act One: An Autobiography**


## קישורים חיצוניים

* מחזותיו של קאופמן 
* 
* 
* 

## הערות שוליים

קטגוריה:אמריקאים ילידי פנסילבניה
קטגוריה:במאי תיאטרון יהודים אמריקאים
קטגוריה:זוכי פרס דונלדסון
קטגוריה:זוכי פרס טוני: במאים
קטגוריה:מחזאים יהודים אמריקאים
קטגוריה:סאטיריקנים אמריקאים
קטגוריה:סופרים יהודים אמריקאים
קטגוריה:שחקני ברידג' יהודים
קטגוריה:סאטיריקנים יהודים
קטגוריה:פיטסבורג: אישים
קטגוריה:זוכי פרס פוליצר: דרמה
קטגוריה:אמריקאים שנולדו ב-1889
קטגוריה:אמריקאים שנפטרו ב-1961
פורום מרקס אנגלס

שמאל|ממוזער|250px|מבט על הפארק
ממוזער|250px|רחוב הרוח הקדושה וברלינר שטאדטשלוס, במבט ממגדל העירייה, 1891
[שמאל|ממוזער|250px|מבט על הכיכר מ[מגדל הטלוויזיה של ברלין]]
**פורום מרקס-אנגלס** (גרמנית **Marx-Engels-Forum**) הוא פארק ציבורי ברובע מיטה המרכזי בעיר ברלין, בירת גרמניה. הוא נקרא על שמם של קרל מרקס ופרידריך אנגלס, מחברי המניפסט הקומוניסטי משנת 1848, שנחשבים לאבות הסוציאליזם המודרני. את הפארק הקימו שלטונות גרמניה המזרחית בשנת 1986.
## היסטוריה
הפורום שוכן על הגדה המזרחית של הנהר שפרה, ומוקף בנהר מדרום-מערב, רחוב קרל ליבקנכנט בצפון מערב, רחוב שפנדאואר מצפון מזרח, ורחוב העירייה (Rathausstraße) מדרום מזרח. מעברו השני של הנהר נמצא האתר שעליו היה בנוי ארמון הרפובליקה (שנהרס), וברלינר שטאדטשלוס.

לפני מלחמת העולם השנייה השטח שעליו נמצא היום הפורום היה רובע מאוכלס בצפיפות של העיר העתיקה, בין הנהר לכיכר אלכסנדר, ונקרא רחוב רוח הקודש (Heiliggeiststraße) שנמתח בין רחוב הקייזר וילהלם (רחוב קרל ליבקנכט של ימינו) והעירייה. השטח, ובכלל זה סניף הדואר הראשי, הופצץ קשות במהלך התקפות האוויר של בעלות הברית בשנת 1944/45 ורוב הבניינים בו הפכו לעיי חורבות. ההריסות פונו אחרי המלחמה, אבל השטח נותר בשממונו, עד לשנת 1977 אז הוחלט לבנות מחדש את רובע ניקולאי, ולהפוך את אזור הפורום לשטח ירוק בין ארמון הרפובליקה למגדל הטלוויזיה. הפסל לודוויג אנגלהרדט מונה למנהל הפרויקט והוטל עליו לפתח את האתר כמחווה למרקס ואנגלס, אבות הקומוניזם, שהיה האידאולוגיה השלטת בגרמניה המזרחית.

חנוכת הפארק נערכה בשנת 1986. הפארק מורכב משטח מיוער מלבני גדול ומרחבה עגולה מרוצפת שבמרכזה פסלו של אנגלהרדט - דמויותיהם של מרקס (יושב) ואנגלס (עומד) מפוסלות בברונזה וגדולות מגודלן הטבעי (גובה הפסל של אנגלס הוא 3.85 מ'). מאחורי הפסלים קיר משיש בולגרי ועליו תבליטים של האמן ורנר שטֶצר המציגים קבוצות אנשים בסביבה קפיטליסטית. בצידה השני של הרחבה מוצבים תבליטים מברונזה של האמנית מרגרט מידל המציגים סצנות של חיים בחברה משוחררת. בין שני הקירות מפוזרים עמודי פלדה רבועים, המסודרים בחצי-עיגול, ועליהם תבליטים על פי תצלומים של ארנו פישר, פֵטֶר פוגט (Peter Voigt), נורברט בלום, הנס גוטייל, יירגן פרנקל, גינתר קֶהלר ופרידריך נוסטיץ, המתארים את ההיסטוריה של העבודה. כל התבליטים ממוקמים בגובה העיניים.

לאחר איחוד גרמניה בשנת 1990 עתידו של הפורום הפך נושא למחלוקת ציבורית. חלק מהברלינאים ראו בו שריד לא-רצוי של משטר העבר שהתנגדו לו במשך שנים ודרשו להסיר את הפסל ולשנות את שם הכיכר, בעוד אחרים טענו כי לאתר יש חשיבות היסטוריות ואמנותית ויש לשמר אותו. הדעה האחרונה ניצחה בסופו של דבר, בסיועה של דעת הקהל השמאלנית שהייתה שלטת בברלין. הפסלים הפכו לאטרקציה תיירותית, וזרם קבוע של תיירים מצטלמים כשהם יושבים על ברכיו של מרקס. כיום מתקיים דיון ציבורי ביוזמתו של ראש עיריית ברלין, קלאוס ווברייט, האם להקים מחדש את הרובע העתיק באזור, במסגרת הארכת קו הרכבת התחתית U5, והפיכת הפארק כולו לאתר בנייה למשך השנים הקרובות.

## קישורים חיצוניים

קטגוריה:ברלין: כיכרות
קטגוריה:ברלין: אנדרטאות
קטגוריה:ברלין: פסלים
קטגוריה:ברלין: פארקים
קטגוריה:קרל מרקס
מיכאל שנהב

ממוזער|ד"ר מיכאל שנהב ביחד עם כיתת דמודתים במסגרת מגמת המוזיקה של מטרו
**מיכאל שנהב** (נולד ב-24 במרץ 1963) הוא פסנתרן, מנצח ומלחין ישראלי.

## חייו
שנהב נולד בירושלים, אח לאמנית דינה שנהב.

שנהב בוגר תואר ראשון בקומפוזיציה באקדמיה למוזיקה ע"ש רובין בתל אביב בהדרכת פרופ' אבל ארליך, תואר שני באוניברסיטת בר-אילן בהדרכת פרופ' ארליך ואנדרה היידו, ותואר שלישי בקומפוזיציה באוניברסיטת בר-אילן בהדרכת גדעון לבינסון. הלחנתו קלאסית-מודרנית (בת זמננו). הושפע מהמלחין ארנולד שנברג.
נשוי בשנית ואב לארבע בנות ובן, עמם הוא מתגורר בכפר סבא.

הוא ריכז את מגמת המוזיקה בתיכון "מור מטרו ווסט" ברעננה ושם בתפקידו הוא מורה להרמוניה ולקומפוזיציה.

אמו היא הסופרת חיה שנהב, המוכרת בעיקר בזכות ספרה "מיץ פטל".

מגיל צעיר הוא עוסק בהלחנה. יצירותיו בוצעו על ידי תזמורות שונות, כמו התזמורת הקאמרית רמת גן, תזמורת המהפכה וסימפונט רעננה, וחלקן הוקלטו ושודרו בקול המוסיקה.

יצירתו הבולטת ביותר של שנהב הייתה האופרה לילדים "מעשה בחצי ירח", לליברית מאת חיה שנהב, בכיכוב זמרים מתוכנית האופרה סטודיו של האופרה הישראלית. עם הסולנים נמנו עינת אורנשטיין, אינאס מסאלחה, הילה בג'יו, עמית פרידמן ואלינאר לבני. היצירה הועלתה לראשונה במרץ 2004, ובשנת 2005 זכתה בפרס אקו"ם לעידוד פרסום היצירה. האופרה מגוללת סיפורה של ציירת השבה אל דמיון שזכרה מילדותה לאחר שאזלו רעיונותיה האמנותיים. בהפקה נטלו חלק 150 זמרים, נגנים, רקדנים וניצבים.

בספטמבר 2008 הועלתה במסגרת אירועי חג המוזיקה הישראלית ה-11 במספר יצירתו של התיאטרלית-מוזיקלית של שנהב "הלנה מטרויה רוקדת על הדלפק", למילותיהן של המשוררות דפנה דרוקר, מרגרט אטווד, ודליה רביקוביץ'. את היצירה ביצע שנהב עצמו בשיתוף עם זמרת הסופרן רינת גולדמן.

2022 סיים בהצלחה חצי איירון-מן בטריאתלון טבריה.

שנהב הוא טבעוני. 

## קישורים חיצוניים

*
*מבצעים ישראלים בחג המוזיקה הישראלית ה-11 
*"THE MANY FACES OF ISRAELI MUSIC" - מאמר אקדמי שעוסק בזהות הקומפוזיציה הישראלית, מאת המלחין יוסי פלס
*סקירת האופרה לילדים "מעשה בחצי ירח"
*
*דף פרטים בתיכון מטרווסט

  
קטגוריה:פסנתרנים ישראלים
קטגוריה:מנצחים ישראלים
קטגוריה:מלחינים ישראלים במוזיקה הקלאסית
קטגוריה:בוגרי אוניברסיטת תל אביב: מוזיקה
קטגוריה:בעלי תואר דוקטור מאוניברסיטת בר-אילן
קטגוריה:ישראלים שנולדו ב-1963
ג'יימי מארי

**ג'יימי רוברט מארי** (אנגלית: **Jamie Robert Murray**; נולד ב-13 בפברואר 1986) הוא טניסאי מקצועני מבריטניה. דורג בשיאו במקום הראשון בדירוג הזוגות של ה-ATP. נכון למאי 2022 מדורג 18 בעולם בזוגות. עד כה זכה ב-26 תארים בזוגות. מארי הוא אחיו הבכור של הטניסאי אנדי מארי. בניגוד לאחיו הצעיר שהגיע לצמרת דירוג היחידים של ה-ATP, ג'יימי מארי מתמחה בעיקר במשחקי זוגות.

מארי זכה שבע פעמים בתואר גראנד סלאם. בתחרות הזוגות המעורבים זכה באליפות וימבלדון 2007  בצוותא עם ילנה יאנקוביץ', ובאליפות וימבלדון 2017 בצוותא עם מרטינה הינגיס, באליפות ארצות הברית הפתוחה 2017 עם הינגיס, באליפות ארצות הברית הפתוחה 2018 ובאליפות ארצות הברית הפתוחה 2019 עם בת'אני מאטק-סנדס. בתחרות זוגות הגברים זכה ב-2016 באליפות אוסטרליה הפתוחה ובאליפות ארצות הברית הפתוחה בטניס עם ברונו סוארס. 

מארי חבר בנבחרת בריטניה וזכה עם הנבחרת בגביע דייוויס 2015.

## קישורים חיצוניים

קטגוריה:טניסאים בריטים
קטגוריה:טניסאים באולימפיאדת ריו דה ז'ניירו (2016)
קטגוריה:טניסאים באולימפיאדת טוקיו (2020)
קטגוריה:קצינים במסדר האימפריה הבריטית
קטגוריה:בריטים שנולדו ב-1986
מריה סאנצ'ס לורנסו

**מריה אנטוניה סאנצ'ס לורנסו** (ספרדית : **María Antonia Sánchez Lorenzo**; נולדה ב-7 בנובמבר 1977) היא טניסאית עבר מספרד, אשר דורגה בשיאה במקום ה-33 בדירוג ה-WTA.

סאנצ'ס לורנסו זכתה בקריירה שלה ב-10 תוארי יחידות (1 WTA ו-9 ITF) ובתואר זוגות אחד (בסבב ה-ITF).

סאנצ'ס לורנסו שיחקה בנבחרת ספרד בין השנים 1995 ו-2006. מאזנה בגביע הפדרציה עומד על 3 ניצחונות (2 במשחקי יחידות ואחד במשחק זוגות) ו-7 הפסדים (3 במשחקי יחידות ו-4 במשחקי זוגות).

## קישורים חיצוניים

קטגוריה:טניסאיות ספרדיות
קטגוריה:ספרדיות שנולדו ב-1977
קטגוריה:ספרדים שנולדו ב-1977
ג'ואן גרינווד

**ג'ואן גרינווד** (באנגלית: **Joan Greenwood**; 4 במרץ 1921 - 27 בפברואר 1987) הייתה שחקנית אנגלייה. קולה הצרוד היה סימן ההיכר שלה, וב-1995 דורגה על ידי המגזין "אמפייר" במקום ה-63 ברשימת 100 השחקניות הסקסיות ביותר בהיסטוריה של הקולנוע.

## ביוגרפיה
נולדה בצ'לסי, לונדון ולמדה משחק באקדמיה המלכותית לאמנות הדרמה (RADA). לגרינווד הייתה קריירה ארוכה על במת התיאטרון. בשנים שאחרי מלחמת העולם השנייה הופיעה בתיאטרון של דונלד וולפיט.

בהפקה של פרנק דאנלופ למחזה "אובלומוב" המבוסס על רומן באותו שם מאת הסופר הרוסי איוון גונצ'רוב, היא גילמה את דמותה של אולגה, ושיחקה לצידו של ספייק מיליגן. ההצגה עלתה לראשונה ב"ליריק תיאטר" בלונדון ב-6 באוקטובר 1964. גרינווד תוארה כ"מודל לנדיבות ולסובלנות". בביוגרפיה של מיליגן כתוב עליה "היא הייתה היחידה מבין המשתתפים שמיליגן לא הצליח לגרום לה לצחוק באמצע ההצגה, אף על פי שהשתדל מאוד. היא הייתה יפהפייה, וגילמה את דמות האישה האומללה של אובלומוב ביושר מוחלט".

גרינווד זכורה מהופעותיה על מסך הקולנוע בסרט "חשיבותה של רצינות" משנת 1952, ובתפקיד סיבלה בקומדיה השחורה של אולפני אילינג "דם כחול". היא השתתפה בשתי קומדיות נוספות של אולפני אילינג "ויסקי בלי סוף" ו"האיש בחליפה הלבנה". עוד כיכבה בסרטים "Stage Struck" (1958), "אי התעלומות" המבוסס על ספרו של ז'ול ורן (1961), ובסרט זוכה האוסקר "טום ג'ונס" (1963). סרט הקולנוע האחרון שלה היה "דוריט הקטנה" שהוסרט בשנת מותה, היא גילמה את דמותה של מרת קלנם, אמו הקפדנית של ארתור קלנם.

בטלוויזיה הבריטית הופיעה בתפקיד ליידי קרלטון, בעלת הבית המוזרה שמחברת רומנים, בסיטקום "Girls On Top".

ב-1960 הופיעה גרינווד בתפקיד הראשי במחזה "הדה גאבלר" מאת הנריק איבסן, שהוצג ב"אוקספורד פלייהאוס". לצידה שיחק אנדרה מורל בתפקיד בראק. הם התאהבו, ונישאו בסתר בג'מייקה. הם חיו יחד עד למותו ב-1978. לבני הזוג היה בן אחד, ג'ייסון, שאף הוא שחקן.

תפקידה האחרון בקולנוע היה בסרט "דוריט הקטנה", עיבוד לרומן באותו שם מאת צ'ארלס דיקנס. הסרט יצאה לאקרנים לאחר מותה.

היא מתה בביתה בלונדון מהתקף לב חמישה ימים לפני יום הולדתה ה-66.

## פילמוגרפיה
* ויסקי בלי סוף (1949) Whisky Galore (aka: Tight Little Island)
* דם כחול (1949) Kind Hearts And Coronets
* האיש בחליפה הלבנה (1951) The Man In The White Suit
* חשיבותה של רצינות (1952) The Importance Of Being Earnest
* מונפליט (1955) Moonfleet
*זרקורי במה (1958) *Stage Struck*
* אי התעלומות (1961) Mysterious Island
* טום ג'ונס (1963) Tom Jones
* ברברלה (1968) Barbarella - Queen Of The Galaxy
* ילדי המים (1978) Water Babies
* כלבם של בני בסקרוויל (1987) The Hound of the Baskervilles
* דוריט הקטנה (1988) Little Dorrit

## קישורים חיצוניים

* על ג'ואן גרינווד באתר The Guardian
* 

## הערות שוליים

קטגוריה:בוגרות האקדמיה המלכותית לאמנות הדרמה
קטגוריה:בוגרי האקדמיה המלכותית לאמנות הדרמה
קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1921
קטגוריה:בריטים שנולדו ב-1921
קטגוריה:בריטיות שנפטרו ב-1987
קטגוריה:בריטים שנפטרו ב-1987
אולכסנדר שובקובסקי

**אולכסנדר וולודימירוביץ' שובקובסקי** (באוקראינית: **Олександр Володимирович Шовковський**; נולד ב-2 בינואר 1975) הוא שוער כדורגל עבר אוקראיני ששיחק בדינמו קייב ובנבחרת אוקראינה.

## קריירה
שובקובסקי הוא בוגר מחלקת הנוער של דינמו קייב, והוא משחק במועדון לאורך כל חייו, החל מקבוצות הגילאים השונות ועד לקבוצה הבוגרת. לאחר תקופה קצרה של משחק בקבוצת המילואים של המועדון, קודם שובקובסקי לקבוצה הבוגרת של דינמו בשנת 1993. לאורך כל שנותיו בקבוצה הוא היה לשוער הראשון שלה, והפגין פעמים רבות תצוגות מרהיבות בשער ויכולת ייחודית לעצירת בעיטות עונשין. 

לאורך הקריירה שלו זכה שובקובסקי עם דינמו קייב ב-14 אליפויות ליגת העל האוקראינית בשנים 1994-2001, 2003, 2004, 2007, 2009, 2015 וב-2016. וכן עשר פעמים בגביע האוקראיני ושש פעמים בסופר קאפ האוקראיני. הוא שיאן ההופעות של כל הזמנים בדינמו קייב. ב-12 בדצמבר 2016 הודיע על פרישה ממשחק פעיל בגיל 41 לאחר 23 שנות משחק.

ב-1994 החל שובקובסקי לשחק בנבחרת אוקראינה, והיה לשוער הראשון הקבוע של הנבחרת. הוא לקח חלק בהשתתפות ההיסטורית של הנבחרת במונדיאל 2006, ועצר מספר בעיטות בדו-קרב בעיטות עונשין בשמינית הגמר מול נבחרת , ובכך סייע לנבחרת להגיע עד לרבע הגמר. הוא מדורג במקום החמישי במספר ההופעות שלו בנבחרת. בספטמבר 2012 פרש מהנבחרת.

בשנת 2018 מונה לעוזרו של מאמן נבחרת אוקראינה. בינואר 2023 התפטר מהתפקיד. הוא חזר לדינמו קייב, שם היה לעוזרו של מירצ'ה לוצ'סקו. לאחר התפטרותו של לוצ'סקו בנובמבר 2023, מונה למאמן הראשי של הקבוצה.

## קישורים חיצוניים

* דף השחקן באתר דינמו קייב

קטגוריה:שוערי כדורגל אוקראינים
קטגוריה:כדורגלנים אוקראינים
קטגוריה:מאמני כדורגל אוקראינים
קטגוריה:כדורגלני דינמו קייב
קטגוריה:כדורגלני נבחרת אוקראינה
קטגוריה:קייב: כדורגלנים
קטגוריה:כדורגלני מונדיאל 2006
קטגוריה:אוקראינים שנולדו ב-1975
ג'יל קרייבאס

**ג'יל קרייבאס** (אנגלית: **Jill Craybas**; נולדה ב-4 ביולי 1974) היא שחקנית טניס מקצוענית מארצות הברית, דירוג השיא שלה היה מקום ה-39 בעולם (17 באפריל 2006). מדורגת כיום (אוגוסט 2011) במקום ה-112 בדירוג ה-WTA.
## קריירה
קרייבאס זכתה עד היום ב-5 תוארי יחידות (1 WTA ו-4 ITF) וב-5 תוארי זוגות (4 WTA ו-1 ITF).

קרייבאס שיחקה בנבחרת ארצות הברית בין השנים 2004 ו-2009. מאזנה בגביע הפדרציה עומד על 3 ניצחונות (2 במשחקי יחידות ואחד במשחק זוגות) ו-5 הפסדים (4 במשחקי יחידות ואחד במשחק זוגות).

## קישורים חיצוניים

קטגוריה:אמריקאים ילידי רוד איילנד
קטגוריה:פרובידנס: אישים
קטגוריה:טניסאיות אמריקאיות
קטגוריה:טניסאים אולימפיים אמריקאים
קטגוריה:רוד איילנד: ספורטאים
קטגוריה:אמריקאיות שנולדו ב-1974
קטגוריה:אמריקאים שנולדו ב-1974
ישראל לבנון

**ישראל לבנון** (בלועזית: **Israel Levanon-Leiwandman**) 1910 – 9 בנובמבר 2000, היה פעיל ציוני דתי ברומניה, המזכיר הראשי של הרב הראשי של יהדות רומניה בתקופת השואה, אלכסנדר שפרן, סגן ראש עיריית חיפה וראש המועצה הדתית שלה, פובליציסט ומחבר ספר זכרונות.

## קורות חיים
נולד לאביו הרב ר' דוב בער ופסיה לייבנדמן, במיכְילן (Michăileni), שבבוקובינה, אך במהרה עברה משפחתו לרומניה. למד בבית המדרש לרבנים בסוצ'אבה, הוסמך לרבנות, אך מעולם לא השתמש בתוארו. ייסד ביאשי את תנועת הנוער הדתית "תורה ועבודה" וב-1934 התמנה לנשיא התנועה ברומניה כולה.

ב-1940 עבר לבוקרשט, שם הצליח לאחד את התנועות המזרחי, הפועל המזרחי, "תורה ועבודה" ובני עקיבא לתוך מסגרת אחת. היה פעיל בתנועת העלייה וחבר בוועד העלייה, גם בתקופה בה העלייה נאסרה. התמנה למזכיר הראשי של הרב אלכסנדר שפרן וסייע בידו בתקופת שואת יהודי רומניה. פעל למען הצלת פליטים וסיפק להם מקלט אצל האדמו"ר מבוהוש, שהתגורר באותה תקופה בבוקרשט.

ב-1950 עלה לישראל והתחיל בפעילות פוליטית בחיפה. נבחר למועצת העיר והיה חבר בה במשך 18 שנים וכיהן כסגן ראש העירייה וכראש המועצה הדתית.

ישראל לבנון פרסם מאמרים רבים בעיתונות וספר זיכרונות בשם "עם שרידי חרב", שזכה לשלוש מהדורות ("החן במדבר", מצא חן במדבר" ו"עם שרידי חרב").

נשא לאישה את ציפורה, בת האדמו"ר דוד פרידמן מפלוישט לבית רוז'ין (אחיו של האדמו"ר רבי יצחק מבוהוש-ת"א). לזוג היו שני ילדים, הרב דוד דב לבנון - לשעבר אב בית דין בית הדין הרבני באשקלון, ופנינה, אשת הרב יהושע קמפינסקי, לשעבר מנהל אולפנת הרא"ה ברמת גן.

קברו בחלקת אדמור"י בית רוז'ין בבית הקברות נחלת יצחק, סמוך לקבר אשתו וחותנו.

## לקריאה נוספת
* Baruch Tercatin şi Lucian-Zeev Herşcovici, „Prezenţe rabinice în perimetrul românesc”, Editura HASEFER, Bucureşti, 2008 - ברוך טרקטין וזאב-לוצ'יאן הרשקוביץ', "נוכחויות רבניות במרחב הרומני", הוצאת HASEFER, בוקרשט, 2008. 

## קישורים חיצוניים
* 

## הערות שוליים

קטגוריה:סגני ראש עיריית חיפה
קטגוריה:פוליטיקאים יהודים רומנים
קטגוריה:פעילים ציונים ברומניה
קטגוריה:ראשי מועצות דתיות בישראל
קטגוריה:אישים הקבורים בבית הקברות נחלת יצחק
קטגוריה:ישראלים שנולדו ב-1910
קטגוריה:ישראלים שנפטרו ב-2000
עבודה, חברה ומשפט

שמאל|ממוזער|200px|עטיפת הגיליון הראשון של השנתון בשמו "שנתון משפט העבודה"
שמאל|ממוזער|200px|עטיפת הגיליון הראשון של השנתון בשמו "עבודה, חברה ומשפט"
**עבודה, חברה ומשפט** הוא שנתון של האגודה הישראלית למשפט העבודה ולביטחון סוציאלי.

השנתון החל לצאת לאור בשנת 1990, ובגיליונותיו הראשונים נקרא "שנתון משפט העבודה". החל מגיליונו הראשון כלל השנתון, בנוסף למאמרים שעניינם דיני עבודה, גם מאמרים בתחום הרחב יותר של יחסי העבודה, ושמו הנוכחי, שניתן לו בכרך ח' לשנת 2001, משקף את מגוון התחומים שבהם עוסק השנתון, ובהם משפט, כלכלה, היסטוריה, סוציולוגיה, עבודה סוציאלית וניהול, כולם בהקשר של עולם העבודה. השנתון יוצא לאור בחסות האקדמית של הפקולטאות למשפטים באוניברסיטת תל אביב ובאוניברסיטת חיפה.

העורכת הראשונה של השנתון הייתה פרופ' רות בן-ישראל מאוניברסיטת תל אביב. העורכות הנוכחיות הן פרופ' עינת אלבין מהאוניברסיטה העברית, וד״ר תמי קצביאן מהמכללה למינהל.

## קישורים חיצוניים
* עבודה, חברה ומשפט, באתר האגודה הישראלית למשפט העבודה ולביטחון סוציאלי

קטגוריה:ישראל: כתבי עת מדעיים
קטגוריה:ישראל: כתבי עת משפטיים
קטגוריה:כתבי עת במדעי החברה
מאיר פוזנר (מוזיקאי)

**מאיר פוזנר** (בכתיב יידי: **פּאָזנער**; בלועזית: **Meyer Posner**; 1890, פלוצק – 8 בפברואר 1931, ארצות הברית) היה מלחין, מנצח, ומעבד בתחום המוזיקה היהודית, היידיש והחזנות, שפעל בניו יורק בעשורים הראשונים של המאה ה-20.

## שנים מוקדמות
מאיר פוזנר נולד בפלוצק שבפולין הקונגרסאית (ב"תחום המושב" שבאימפריה הרוסית) בשנת 1890. את השכלתו היהודית המוקדמת רכש בעיר לודז', ובשלב מסוים היגרה משפחתו ללונדון. בסביבות שנת 1910 מונה פוזנר למנצח המקהלה ב"בית הכנסת האורתודוקסי Borough Synagogue שברובע סאת'ק. באותה תקופה חיבר פוזנר נעימה פופולרית לשירו של המשורר מוריס רוזנפלד "הערבסט בלעטלעך" (עלי סתיו). במקביל למד מוזיקה בבית ספר גילדהול למוזיקה ודרמה, וסיים ב-1914. בשנת 1916 מונה למנהל המוזיקלי והמנצח של בית הכנסת הגדול שברחוב דיוקס פלייס (Dukes Place). בלונדון חיבר פוזנר אופרטה בעברית בשם "עזרא ונחמיה" וכן גרנד אופרה בכותרת "שאול". הפרטיטורות של שתי היצירות לא שרדו.

## ארצות הברית
בשנת 1919 היגר פוזנר לארצות הברית, והחל לכהן כמנהל מוזיקלי ומנצח של מקהלת "חוג הפועלים" (ארבעטער רינג). בתפקיד זה כיהן עד מותו בשנת 1931. עבור מקהלה זו הלחין, עיבד ותזמר שירים רבים ביידיש למקהלה, לפסנתר ולתזמורת. חלק מעבודות אלו יצאו לאור על ידי חברת מטרו מיוזיק. 

ב"שנות העשרים הסוערות" היה פוזנר לאחת הדמויות הבולטות בסצנת המוזיקה היהודית בניו יורק וניו ג'רזי. בשנת 1922 הלחין וניצח על מוזיקה למחזות ביידיש "אַ מאָל איז געווען אַ מעשה" (היה היה מעשה), ו"דאָס גרויסע געווינס" (הזכייה הגדולה). בשנת 1923 פרסם סדרת כתבות בנושא מוזיקה בעיתון היהודי "דער טאָג" ("היום"). באותה שנה מונה למנצח המקהלה בבית הכנסת "אוהב צדק" שליוותה את החזן יוסל'ה רוזנבלט. כמו כן ליווה את החזנים מרדכי הרשמן, דוד רויטמן ויוסף שליסקי בקונצרטים. פוזנר אף הלחין מספר לא מבוטל של יצירות חזנות, ברובן עבור החזן יוסל'ה שליסקי. כמו כן ניצח פוזנר על מגוון הפקות, מקהלות ומקהלות ילדים. 

בשנת 1924 הוציא לאור ספר ללימוד מוזיקה ביידיש בשם "האַרמאָניע" (הרמוניה), ובשנת 1928 הוציא לאור ספר נוסף בשם "אלעמענטארער מוזיק לערער" (תאוריה אלמנטרית של המוזיקה).

בשנת 1929, יצירתו "המכונה" ("די מאשין") לטקסט נשכני של מוריס רוזנפלד, עוררה עניין גדול, כשהעניק לה ביצוע גרנדיוזי עם מקהלה בת 200 קולות ותזמורת גדולה. באותה שנה נישא פוזנר, וב-8 בפברואר 1931, כשהיה באמצע הכנות לקראת ביצוע של האורטוריה "אליהו" מאת פליקס מנדלסון, נפטר באופן פתאומי מהתקף לב בגיל צעיר. בהלווייתו, שנערכה בגשם ובקור חודר עצמות, השתתפו כ-700 איש, והחזנים רוזנבלט, רויטמן ושליסקי נשאו תפילות ומזמורי התהילים, מלווים בחברים מהמקהלות השונות עליהן ניצח.

בארכיון בית המדרש לרבנים באמריקה מצוי "אוסף המוזיקה של מאיר פוזנר".

## קישורים חיצוניים

* רשימה חלקית של הקלטות לשירים של פוזנר, בקטלוג פרידמן

קטגוריה:יהודים שהיגרו מפולין לארצות הברית
קטגוריה:מלחינים יהודים פולנים
קטגוריה:מלחינים יהודים אמריקאים
קטגוריה:מנצחים יהודים בריטים
קטגוריה:מנצחים יהודים אמריקאים
קטגוריה:מוזיקאים יהודים פולנים
קטגוריה:תיאטרון יידיש
קטגוריה:אמריקאים שנולדו ב-1890
קטגוריה:אמריקאים שנפטרו ב-1931
כריש גדול-פה

**כריש גדול-פה** (שם מדעי: *Megachasma pelagios*) הוא מין נדיר ביותר של כריש החי במים עמוקים. מאז נתגלה ב-1976 נצפו או נלכדו 63 פרטים בלבד (נכון למאי 2017), ושלושה מהם אף צולמו בווידאו. בדומה לכריש ענק ולכריש הלויתן, הוא מסנן את מזונו מתוך המים וניזון מפלנקטון וממדוזות. הכריש שוחה כשפיו פעור לרווחה, ושואב כמות גדולה של מים מתוכה הוא מסנן את מזונו. המאפיין הבולט של הכריש הוא ראש גדול מעוגל ושפתיים רחבות. מין זה של כריש אינו דומה לשום כריש אחר המוכר למדע, ולפיכך קיבל סיווג משלו למשפחה **כרישים גדולי פה** (*Megachasmidae*), אם כי יש המציעים לשייך אותו למשפחה כרישים ענקיים (*Cetorhinidae*) בה כרגע יש מין יחיד והוא הכריש הענק. הנקבות גדולות מהזכרים ויכולות להגיע לאורך של למעלה מחמישה מטרים ולמשקל של למעלה מטון.

## קישורים חיצוניים

* תמונות של כריש גדול-פה שנלכד במרץ 2009
* תמונות של כריש גדול-פה שנלכד בנובמבר 2006

## הערות שוליים

קטגוריה:טקסונים שתוארו בידי לאונרד קומפגנו
קטגוריה:דמויי עמלץ
קטגוריה:מינים יחידים במשפחתם
קטגוריה:דגי סחוס יחידים בסוגם
קטגוריה:מגה-פאונה ימית
קטגוריה:בעלי חיים שתוארו ב-1983
The High End of Low

**"The High End Of Low"** (תרגום לעברית: "הקצה הגבוה של הרדוד") הוא אלבום האולפן השביעי של מרילין מנסון. האלבום יצא לשווקים ב-25 במאי 2009 בבריטניה, וב-26 במאי בארצות הברית.

הסינגל הראשון מתוך האלבום הוא **"Arma-Goddamn-Motherfuckin-Geddon"**, שיצא לרדיו ב-18 במאי 2009. מאוחר יותר, פורסם הווידאו-קליפ של הסינגל.

סינגל נוסף שפורסם מתוך האלבום הוא **"We're From America"**.סינגל זה יצא לאור במהדורה מוגבלת למכירה בחנות **"Hot Topic"** בלבד.

## רשימת השירים
# Devour
# Pretty as a Swastika
# Leave a Scar
# Four Rusted Horses" - 
# Arma-Goddamn-Motherfuckin-Geddon
# Blank and White
# Running to the Edge of the World
# I Want to Kill You Like They Do In the Movies
# WOW
# Wight Spider
# Unkillable Monster
# We're From America
# I Have to Look Up Just to See Hell
# Into the Fire
# 15

## קישורים חיצוניים

קטגוריה:אלבומי מרילין מנסון
קטגוריה:אלבומים באנגלית
קטגוריה:אלבומי חברת אינטרסקופ רקורדס
חברה לנאמנות

**חברה לנאמנות** (באנגלית: **Trust Company**) (הנאמן) - היא חברה המטפלת בנכסי לקוחותיה (הנהנים), בשקידה ובמסירות כאילו הייתה הבעלים של הנכס. הנאמן פועל עבור הנהנה, בהתאם להסכם הנאמנות שנחתם ביניהם, המגדיר את מהות הקשר ואת רצונותיו של הנהנה. בישראל, פעילות זו כפופה לכללי חוק הנאמנות.

## מתי לקוח נדרש לשירותים של חברה לנאמנות?
### נאמנות על פי חוק
(על פי דרישות הרשות לניירות ערך ורשות המסים בישראל).
***"נאמנות ל[[אג"ח קונצרנית|איגרות חוב קונצרניות]]"**, הכוללת הכנת השטרות וההסכמים, מעקב ופיקוח עד לפרעונן המלא של האג"חים.
***"נאמנות ל[[קרן נאמנות|קרנות נאמנות]]"**, הכוללת את הכנת הסכם הקרן, אישורו ומעקב שוטף להגנת מחזיקי היחידות.
***"נאמנות למניות ול[[אופציה|אופציות]] ל[[יחסי עובד מעביד|עובדים]]"**, הכוללת גיבוש, אישור וביצוע תוכניות להקצאת מניות ואופציות לעובדי חברות.
### נאמנות על פי חוזה
(ניהול נכסים פיננסיים בהתאם להסכם שנחתם בין הנאמן לנהנה).
***"ניהול נכסים פיננסיים עבור [[תושב]]י ישראל הזקוקים לעילום-שם"**, הכולל פתיחת חשבון בנק, על שמה של החברה, וניהול כל הפעילות הבנקאית הנדרשת, השקעת כספים והעברת תשלומים.
***"ניהול נכסים פיננסיים עבור [[תושב חוץ|תושבי חוץ]]"**, תושב חוץ המחזיק כספים בארץ זקוק עקב כך לאנונימיות, הנאמן שומר על עילום שמו של הנהנה, רוכש ומחזיק עבורו נכסים תוך שמירת זכותו לרכישה חוזרת מההכנסות מהם ובעת מכירתם.
***"ניהול ואחזקת נכסים"**, הכולל אחזקה ב**אנונימיות**, לתקופות קבועות או בלתי מוגבלות של פיקדונות, שטרי מניות בחברה, כספות ותכולתן, מסמכים, תוכנות מחשב, פטנטים, נכסי מקרקעין ועוד.
***"השלשה - (Escrow)"**, הכולל פתיחת חשבונות השלשה וניהולם. מעקב וביצוע אחר תנאי הסכם ההשלשה.

### נאמנות על פי כתב הקדש עיזבון או צוואה
***"[[הקדש ציבורי]]"** - הוא תאגיד משפטי המנוהל על ידי נאמן. חברה לנאמנות, מנהלת "הקדשים ציבוריים" משלב הקמתם, תוך פיקוח על ביצוע מטרותיהם, וניהול השקעותיהם בהתאם לחוק, רצונותיו של מייסד ההקדש ותוך מתן דיווח תקופתי ל"רשם ההקדשות".
***"[[מנהל עיזבון|ניהול עיזבון]]"** - חברה לנאמנות, מנהלת עיזבונות גם כמנהל זמני (איתור נכסים, כינוסם והשמירה עליהם), וגם כמנהל קבוע (מימוש הנכסים וחלוקתם בין היורשים). תפקידה של החברה לנאמנות לפעול בהתאם לחוק, תוך הבאה בחשבון של חוקי המס ובמיוחד כאשר היורשים הם תושבי חוץ.
***"פיקוח וביצוע [[צוואה]]"** - אדם הרוצה לצוות את נכסיו לאחר מותו, יכול להפקיד את צוואתו בחברה לנאמנות. החברה בודקת את נוסח הצוואה על מנת לוודא שאין בו פגם משפטי, או מנסחת עבורו את הצוואה. החברה מקיימת קשר שוטף עם הנהנה כדי לוודא שהוא עדיין בחיים. לאחר פטירת הנהנה, החברה פועלת לקבלת צו קיום צוואה מבית המשפט ולביצוע רצונו של הנהנה.

## יתרונותיה של חברה לנאמנות
לחברה לנאמנות, כתאגיד, יתרון על פני יחיד המשמש כנאמן, מהסיבות הבאות:
* בחברה, כלכלנים, משפטנים ורואי חשבון, המתמחים כל אחד בשטחו ונותנים לה יתרון מקצועי על פני נאמן יחיד.
* כתאגיד אין לחברה לנאמנות תוחלת חיים מוגבלת, והיא אינה תלויה ביכולתו או אי יכולתו של זה או אחר לעבוד, ועל כן היא המתאימה ביותר לטפל ולפקח על הסכמים ארוכי טווח.

## קישורים חיצוניים
* 

## הערות שוליים

קטגוריה:דיני ניירות ערך
קטגוריה:שוק ההון
קטגוריה:רכוש
הוי

**הוי** (באנגלית: **Hoy**; מנורדית: **Háey** - "האי הגבוה") הוא אי באיי אורקני שבצפון סקוטלנד בממלכה המאוחדת. שטחו של האי 143 קמ"ר ומתגוררים בו כ-430 תושבים (2011). האי הוא השני בגודלו מבין איי אורקני (אחרי האי מיינלנד). 

כביש האייר (The Ayre), העובר על סוללה, מקשר את האי לאי סאות' וולס. 

לחופי האי מצוקים גבוהים - מהגבוהים שבממלכה המאוחדת. גבוהו של מצוק ראש סנט ג'ון (John's Head) הוא 350 מטרים. בין תצורות הטבע הידועות שבאי הוא האיש הזקן מהוי. 

באי מצוי חורש טבעי - הצפוני ביותר באיים הבריטיים. הנקודה הגבוהה באי, ולמעשה הנקודה הגבוהה ביותר באיי אורקני, היא גבעת וורד (Ward Hill) שגובהה 479 מטרים.

## היסטוריה
ממצאים ארכאולוגיים שהתגלו באי ובהם קבר סלע חצוב שמכונה דוורפי סטיין הממוקם במערב האי, מעידים על התיישבות מהתקופה הנאוליתית. קבר זה דומה באופיו לקברים מתקופה זו או מתקופת הברזל שהתגלו לחופי הים התיכון.

האי היה מיושב בתקופה הוויקינגית ועל פי המיתולוגיה הנורדית, האי הוא אתר הקרב הנצחי בין הדינג והוגני.

בשל חשיבותו האסטרטגית של האי הוקמו בו ביצורים בתקופת מלחמות נפוליאון ובהם הצפוני שבין מגדלי מרטלו. כמו כן, האי, השוכן לחופי אגן סקפה פלו, שימש כמרכז עבור הצי המלכותי ובליינס שבאי היה ממוקם בסיס מרכזי של הצי במלחמת העולם הראשונה והשנייה.

חלקו הצפוני של האי משמש כיום כשמורת טבע בשל ציפורי הים המקננות בו ובייחוד החמסנים הגדולים (Stercorarius skua) וצוללנים אדומי הגרון (Gavia stellata).

## תחבורה
מעבורות אורקני מפעילה קווי מעבורת המקשרים את ליינס שבאי ואת לונגהופ שבסאות' וולס עם האי פלוטה ועם יוטון שבמיינלנד, ואת מואנס שבהוי עם האי גראמסיי ועם סטרומנס שבמיינלנד.

## אזכורים תרבותיים
האי שימש רקע לוידאו קליפ משנת 1984 של השיר "Here Comes The Rain Again" של להקת יוריתמיקס.

## גלריה

Hoy Cliffs.jpg|צוקי החוף האטלנטי של הוי, דרומית לרקוויק
Old man of hoy2.jpg|האיש הזקן מהוי, מבט מדרום
ScapaFlowVisitorCentreRLH.jpg|מרכז המבקרים סקאפה פלו
PicHoyHigh.jpg|המגדלור הגבוה של הוי
Hoy_Orkney_Landesinnere.JPG|מרכז האי
Hoy Orkney Southside.jpg|חלקו הדרומי של האי


## קישורים חיצוניים

* 
* גלריית תמונות של האיש הזקן מהוי 
* 

קטגוריה:אורקני: איים
הסקה מרכזית

**הסקה מרכזית** היא מערכת לחימום פנים הבית השואבת את החום ממקור אחד, ומפזרת אותו למקומות שונים בבית. מטרת מערכת ההסקה היא להעלות את הטמפרטורה בחדרי הבית לדרגה הנוחה לאנשים הנמצאים באזור המחומם. החימום נחוץ הן לשם נוחיותם של דרי המבנה והן לבריאותם. מערכת ההסקה מתוכננת לשמור על טמפרטורה אחידה שלא משתנה למרות השתנות התנאים שמחוץ למבנה.

מערכות הסקה מרכזיות נפוצות בעיקר במדינות בעלות אקלים קר מאוד (מתחת ל-5 מעלות צלזיוס), בהן מערכות מיזוג אוויר מאבדות מיעילות החימום שלהן.

## סיווג מערכות הסקה
ממוזער|200px|יחידת הסקה מרכזית המובערת בעץ|טקסט=
את מערכות ההסקה אפשר לסווג לפי
* המרחב המחומם
** הסקה מקומית לאולם או חדר גדול
** הסקה דירתית
** הסקה לבניין שלם
** הסקה לשכונה או רובע מגורים.
* סוג הדלק או מקור האנרגיה
** דלק מוצק כגון עץ או פחם
** דלק נוזלי, כגון סולר או נפט
** דלק גזי כגון גז בישול, גז טבעי
** הסקה חשמלית
** אנרגיה סולארית
** אנרגיה גאותרמית
* אופן העברת החום
** קרינה
** הסעה
** הולכה
* אופן העברת האנרגיה ממקור החום אל האזור המחומם
** מים חמים
** קיטור
** אוויר

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מערכות בניין
קטגוריה:חימום
קטגוריה:אנרגיה